ད་ལྟ་གླིང་གེ་སར་རྒྱལ་པོ་དང་།གླིང་སྒྲུང་ཞེས་ཡོངས་སུ་གྲགས་པ་དེ་ཉིད་ལ་ཐུན་མོང་ཚུལ་མཐོང་གི་ལོ་རྒྱུས་དངོས་དང་།ལོ་རྒྱུས་ས་བོན་དུ་བྱས་ནས་རྟོགས་པ་འུད་ཀྱིས་བརྗོད་པ།ནང་གི་ཉམས་རྩལ་དུ་ཤར་བ་ཐུན་མིན་བསམ་འདས་ཀྱི་རིགས་སོགས་རྣམ་པ་མི་འདྲ་བ་དུ་མ་ཞིག་ཡོད་པ་ལས།དངོས་བྱུང་ལོ་རྒྱུས་ཀྱི་དབང་དུ་བྱས་ན་གླིང་དཀར་པོའི་རྩ་བའི་ལོ་རྒྱུས་ཀྱི་མི་སྣ་ཆེས་གཙོ་བོ་ནི།གླིང་གེ་སར་གྱི་ཁུ་བོ་ལྡོང་སྤྱི་དཔོན་རོང་ཚ་ཁྲ་རྒན་ཞེས་པ་དེ་ཡིན་ལ།འདི་ཉིད་ལ་ལོ་རྒྱུས་འཕེལ་འགྲིབ་ཀྱི་དབང་གིས་འཁྲུངས་འདས་ཀྱི་ལོ་རྒྱུས་ངེས་གཏན་ཞིག་མཐོང་དཀའ་ཡང་།སྤྱི་ལོའི་དུས་རབས་བཅུ་བའི་སྟོད་དེ་བོད་ཀྱི་རབ་བྱུང་མ་ཚུགས་པའི་སྔོན་ཀྱི་ལོ་ངོ་དྲུག་ཅུ་བདུན་ཅུ་ཡས་མས་སུ་མདོ་ཁམས་རྫ་ཁོག་ཏུ་སྨུག་པོ་ལྡོང་གི་རུས་རྒྱུད་དུ་འཁྲུངས་པ་ཞིག་ཡིན་པ་ནི་གླིང་གེ་སར་ལོ་རྒྱུས་སྤྱི་འགྲོས་ཀྱིས་ངེས་ཐུབ་ལ།འདིའི་ཡབ་ཀྱི་ཐད་ནས་སྒྲུང་དང་ལོ་རྒྱུས་རྣམས་སུ་ལྡོང་ཆོས་འཕན་ནག་པོའི་སྲས་ཡིན་པར་འདོད་པ་དང་།ཡང་འགའ་ཞིག་གིས་ཆོས་འཕེན་ནག་པོའི་གདུང་སྲས་ཆུང་རྒྱུད་ཆོས་ལྷ་འབུམ་ཞེས་པ་དང་ཡུམ་རོང་བཟའ་གཉིས་ཀྱི་སྲས་སུ་འཁྲུངས་པར་འདོད་པ་སོགས་བཞེད་ལུགས་མི་འདྲ་བ་འགའ་མཆིས་མོད།གང་ལྟར་དཔའ་ཕོ་རྩལ།བློ་རིག་པ།ཐབས་ཤེས་རབ་ལ་མངའ་འབྱོར་བ་དང་།ཕོ་རུས་ལ་རྒྱ་ཆེ་ཞིང་ནང་བསམ་བློའི་དཔལ་ཡོན་དང་བློ་ཐབས་ཀྱི་འཇོན་ཐང་ཚད་ལྡན་ཅན་ཞིག་ཡིན་པས།གླིང་གེ་སར་རྒྱལ་པོས་གླིང་གི་སྤྱི་རྗེ་ལ་མངའ་དབང་མ་མཛད་པའི་ཡ་སྔོན་གླིང་ཚང་གི་ཕྱིའི་དགྲ་འདུལ།ནང་གི་གཉེན་སྐྱོང་།ཕུ་ནུའི་མགོ་འདྲེན་སོགས་ལ་བློ་སེམས་རྩེ་གཅིག་དང་སྤྱི་ཕན་གྱི་ལྷག་བསམ་ཆེན་པོས་འབད་མཁན་ཞིག་ཡིན་པའི་དབང་གིས་མཚན་ལ་སྤྱི་དཔོན་དང་།རོང་བཟའི་སྲས་ཡིན་པས་རོང་ཚ།ས་རྨ་རྫ་གཉིས་ཀྱི་བར་སྒང་ཁྲ་སྟོད་དུ་བཞུགས་མཁན་ཡིན་པས་ཁྲ།རླངས་སྟོན་ཨ་མི་བྱང་ཆུབ་ལས་ཚེ་དབང་ཐོབ་ཏེ་སྐུ་ཚེ་རིང་བ་དང་གླིང་དཔའ་བརྟུལ་སུམ་ཅུའི་རྒན་ཤོས་ཡིན་པས་རྒན་ཏེ།སྤྱི་དཔོན་རོང་ཚ་ཁྲ་རྒན་ཞེས་ལོ་རྒྱུས་དང་གཏམ་བརྒྱུད་རྟོགས་བརྗོད་ཡོངས་ཀྱི་སྐབས་རྩ་བའི་མི་སྣ་གཙོ་བོ་རུ་གྱུར་བ་དེ་ཡིན་ལ།ཁོང་གི་མཛད་རྗེས་ནི།གླིང་གེ་སར་སྐུ་སྤུན་ཚོ་མ་འཁྲུངས་པའི་སྔོན་གླིང་དཀར་པོའི་སྤྱི་དོན་ལ་ལྷག་བསམ་རྣམ་པར་དག་པས་འབད་དེ།གླིང་ཚང་གི་ཕ་ཇུས་མི་ནུབ་བརྟན་སྲུང་མཛད་ཡོད་པ་དང་།གླིང་རྗེ་གེ་སར་སྐུ་སྤུན་ཚོ་སྐུ་ན་ཕྲ་བའི་དུས་ལྷག་བསམ་རྣམ་དག་གིས་གཟིགས་སྐྱོང་དང་།དགྲ་འདུལ་སྲིད་སྐྱོང་།རྟ་ཞོན་ལུགས།མཚོན་གཡུག་ཚུལ།གཏམ་བཤད་ལུགས།ཚིག་རྩ་འཛིན་སྟངས་སོགས་ཀྱི་ཉམས་མྱོང་མཁོ་སྤྲོད།མི་ཆོས་གོམས་སྲོལ་སོགས་ཀྱི་སློབ་གསོས་བསམ་བློ་བསྐྱེད་བསྲིང་སྟེ་གླིང་སྡེའི་སྤྱི་རྗེ་ལ་མངའ་གསོལ།རྗེས་མ་ཡང་གླིང་གེ་སར་གྱི་མཛད་པ་འཕྲིན་ལས་གང་ཞིག་མཛད་ཀྱང་།སྤྱི་དཔོན་ཁོང་གི་བསམ་བློའི་སློབ་གསོ་དང་ཐབས་བཀོད་པ་ལ་མ་བརྟེན་ས་མེད་པ་ནི་གླིང་གི་ལོ་རྒྱུས་ངག་རྒྱུན་སྤྱི་དང་།རྣམ་ཐར་རྟོགས་བརྗོད་བསྟོད་སྒྲུང་རིགས་སྤྱི་མཐུན་ཡིན་པས་ཤེས་ཐུབ།ཁོང་གི་གཞིས་ཀ་གཙོ་བོ་ཁྲ་སྟོད་ཡིན་པ་དང་།མཁར་གྱི་མིང་ལ་ཁྲ་མཁར་གནམ་རྫོང་ཕྱུག་མོ་ཟེར།གླིང་སྡེས་ས་ཁོངས་རྒྱ་བསྐྱེད་དང་།རྨ་ཡུལ་དུ་ས་ཡང་འཛིན་སྐབས་རྨ་དྲོ་དྲོ་ལུ་གུའི་མཁལ་ཁུགས་ཏེ།ད་ལྟའི་རྭ་རྒྱའི་ཡུལ་ལྷ་ཨ་མྱེ་ཁྱུང་མགོན་གྱི་རྩར་མཁར་གནམ་རྫོང་གཉིས་པ་ཞིག་བཞེངས་ནས་བཞུགས་པའི་ལོ་རྒྱུས་ཀྱང་ཡོད།ཁོང་གིས་གླིང་མ་སྲི་ཆེ་བཞིའི་ནང་ཚན་བོད་བཟའ་བཀྲ་ཤིས་ལྷ་མཚོ་ཁབ་ཏུ་བཞེས།སྤྱི་དཔོན་གླེན་པ་ཆོས་རྒྱལ་དང་།གཡུ་འཕེན་སྟག་རྒྱལ།ལྷ་མོ་གཡུ་སྒྲོན།སྣང་ངུ་གཡུ་སྟག་སྟེ་སྲས་སྲས་མོ་བཞི་འཁྲུངས།ཁོང་གི་ལས་ནོར་རམ་ཕུག་ནོར་གྱི་གཙོ་བོ་ལྷ་མདའ་སྒྲོ་དཀར་ཞེས་པ་དང་།ཨ་ཁུའི་པོ་ཏི་དམར་ཆུང་ཞེས་འབྱུང་འགྱུར་ལུང་གིས་གསལ་བོར་བསྟན་ཡོད་པའི་བརྡ་ཆོས་དུམ་ཆུང་ཞིག་ཡོད་པ་དེ་ཡིན།ཁོང་གི་ཆིབས་རྟའི་མིང་ལ་ཤྭ་རྐྱང་དྲེལ་མགོ་དང་།ཁོང་གི་གླུ་ངག་གི་མིང་ལ་སྤྱི་དཔོན་དལ་བ་རིང་མོ་ཟེར།ཁོང་ནི་གཙོ་བོ་ལོ་རྒྱུས་ཀྱི་ཆགས་ཆེན་དང་།གཏམ་གྱི་བང་མཛོད།བློ་གྲོས་ཀྱི་ལྡེ་མིག་འགྲན་ཟླ་མེད་པ་ཞིག་ཡིན།ཡང་ཁོང་ཉིད་བྱམས་སྙིང་རྗེ་ལ་གོམས་ཤིང་དགེ་སྒྲུབ་སྡིག་སྤོང་ལ་སྙིང་རུས་ཆེ་བ་ཞིག་ཡིན་པར་མ་ཟད།སྤྱི་རབས་པས་ཁོང་རྒྱ་གར་གྱི་གྲུབ་ཆེན་ཀུ་ཀུ་རི་པ་དང་།པཎ་ཌི་ཏ་གསེར་གྱི་མདོག་ཅན་ཞེས་པ།བོད་ཀྱི་ལོ་ཙཱ་བ་བེེེ་རོ་ཙ་ན་སོགས་ཀྱི་རྣམ་སྤྲུལ་དུ་ངོས་འཛིན་ནོ།།